Otepää vallas on eriolukorra ajal vajadusel Otepää lasteaias avatud valverühm, mis töötab ööpäevaringselt ja seitse päeva nädalas.
Ööpäevaringne valvelasteaiarühm on mõeldud neile, kes töötavad meditsiini-, sotsiaal-, politsei-, kaubandus- ja teistes olulistes toimepidevuse tagamiseks vajalikes valdkondades. Valvelasteaiarühm alustab tööd, kui eriolukord süveneb, andis teada vallavalitsuse kommunikatsioonijuht.
Vajalik on eelnev registreerimine lasteaia direktori Marju Ilistomi juures. Sellisesse valverühma lapse toomise vajaduse kohta peab lapsevanem tegema kirjaliku, argumenteeritud avalduse.
Otepää vallas on Otepää lasteaed ja lisaks kolm põhikoolide juures tegutsevat lasteaeda: Keeni põhikoolis, Puka koolis ja Pühajärve põhikoolis. Kõik lasteaiad on praegu vajaduspõhiliselt avatud.